આર્માડિલો નાના કદથી મધ્યમ કદ સુધીના જોવા મળે છે. સૌથી નાના ગુલાબી ફેરી જાતિના આર્માડિલો આશરે ૮૫ ગ્રામ વજન અને ૧૩થી ૧૫ સે.મી. લાંબા હોય છે. જ્યારે વિશાળ કદના આર્માડિલો એક નાના ડુક્કર જેટલા હોય છે. તેમનું વજન ૫૪ કિલોગ્રામ અને લંબાઇ ૧૫૦ સે.મી. હોય છે. તેઓ માટીમાં ઝડપથી ખાડો ખોદી શકે છે. ઘણી પ્રજાતિઓ તેમનાં તીક્ષ્ણ પંજા વડે માટી ખોદીને તેમાંથી નીકળતી ઇયળો, જીવ જંતુ અને મૂળીયાને ખાય છે. જ્યારે નવ પડનું કવચ ધરાવતી આર્માડિલો સમુદ્ર કે નદીને કિનારે જ્યાં ભેજવાળી જગ્યા હોય ત્યાં પોતાનું દર બનાવશે. કારણ કે તેવી જગ્યાએ તેને ખાડો ખોદતા આસાનીથી ખોરાક મળી રહે છે. દરેક આર્માડિલો પ્રજાતિનો આહાર અલગ-અલગ હોય છે. પરંતુ મુખ્યત્વે તેમાં જંતુઓ, ઇયળો અને મૂળીયા અને વનસ્પતિનો સમાવેશ થાય છે. તેમાંની કેટલીક પ્રજાતિઓ કીડી અને ઉધઇ પણ ખાય છે. આર્માડિલોની પીઠ ઉપર મુખ્યત્વે નાના હાડકાંની પ્લેટ હોય છે અને તેના શરીર ઉપર જાડુ કવચ હોય છે જેને સ્ક્રૂટ્સ કહેવામાં આવે છે. મોટાભાગની પ્રજાતિઓના ખભા અને નિતંબ ઉપર જાડુ પડ હોય છે, તેમજ તેની નીચેના ભાગે લવચીક ચામડી હોય છે. તેઓ શરીર ઉપરના જાડા કવચને કારણે પોતાની જાતની રક્ષા કરી શકે છે. જ્યારે કોઇ શિકારી તેનો શિકાર કરવા આવે ત્યારે આર્માડિલો પોતાના શરીરને દડાની જેમ ગોળ વાળી દે છે. જ્યારે કેટલીક પ્રજાતિઓ શરીરમાં હાડકાંની ઘણી બધી પ્લેટોને કારણે પોતાના શરીરને વાળી શક્તા નથી. આર્માડિલોના પગ ટૂંકા હોય છે, જેનાથી તે ઝડપથી દોડી શકે છે. આર્માડિલો પોતાના જાડા કવચને કારણે પાણીમાં પણ તરી શકે છે.